b'\n_START_ARTICLE_\nMeton\n_START_SECTION_\n\xc5\xbdivljenje in delo\n_START_PARAGRAPH_\nDa bi popravil napake lunisolarnega koledarja, ki se je uporabljal v Gr\xc4\x8diji, je Meton leta 433 pr. n. \xc5\xa1t. uvedel 19-letni cikel, imenovan po njem Metonov cikel, ki so ga Atene uradno uvedle leta 432 pr. n. \xc5\xa1t. Za ta cikel je zna\xc4\x8dilno, da v periodo 19. let, ki vsebuje vsaka po 12 Luninih (sinodskih) mesecev, vnesemo po vrsti 7 dodatnih mesecev, tako da celoten cikel vsebuje 235 Luninih mesecev, z razliko manj kot 1,7 ure. Trajanje Metonovega cikla (235 mesecev po 29,5306 dni = 6939,69 dni) je pribli\xc5\xbeno enako 19 julijanskim letom (19 let po 365,25 dni = 6939,75 dni). Z uvedbo tega cikla so lahko ra\xc4\x8dunanje po mesecih prilagodili ra\xc4\x8dunanju po letih (ker cikel vsebuje dolo\xc4\x8deno celo \xc5\xa1tevilo Luninih mesecev). \xc5\xa0\xc4\x8dip in mlaj se pojavita vsakih 19 let ob enakem datumu._NEWLINE_Podoben cikel so poznali tudi v anti\xc4\x8dni Kitajski in kaldejski astronomi. Starogr\xc5\xa1ki koledar je ostal v veljavi v starem veku do leta 46 pr. n. \xc5\xa1t. ko je Julij Cezar s pomo\xc4\x8djo Sosigena uredil julijanski koledar. Judje so ohranili gr\xc5\xa1ki koledar. Tako Metonov cikel \xc5\xa1e danes slu\xc5\xbei za verske namene in ga uporablja tudi kr\xc5\xa1\xc4\x8danstvo za ra\xc4\x8dunanje datuma velike no\xc4\x8di._NEWLINE_Meton je bil eden prvih starogr\xc5\xa1kih astronomov, ki je opravljal natan\xc4\x8dna astronomska opazovanja. Z Evktemonom je 27. junija 432 pr. n. \xc5\xa1t. v Atenah z gnomonom opazoval poletni Son\xc4\x8dev obrat, ki je za Atence ozna\xc4\x8deval za\xc4\x8detek novega leta._NEWLINE_Skupaj z Evktemonom je odkril razliko med \xc4\x8dasom od pomladnega do jesenskega enakono\xc4\x8dja T\xce\xb5 in \xc4\x8dasom od jesenskega do naslednjega pomladnega enakono\xc4\x8dja T\xcf\x89._NEWLINE_Meton se je kot lik pojavil v Aristofanovi komi\xc4\x8dni igri Pti\xc4\x8di (Ornithes). Na oder je kot geometer prinesel kartografske in\xc5\xa1trumente._NEWLINE_Ohranilo se ni nobeno njegovo delo.'